钦定古今图书集成/明伦汇编/闺媛典/第214卷 > 钱顺理妻徐氏
## 钦定古今图书集成/明伦汇编/闺媛典/第214卷 > 钱顺理妻徐氏

按《初学集》：万历三十三年，巡按御史杨廷筠言：“常熟
县故民钱顺理妻徐氏，苦节五十馀年，乡老列其状，
按验不妄，请得旌表如会典。”礼部覆核以闻，制曰：“可。”
三十六年四月，符下所司行事，旌其门于所居之虞
山里。是年十月某日，节妇卒，享年七十。崇祯十二年
十二月，葬于顶山，祔其夫之兆。谦益曾王父赠郎中
府君，讳某，娶赵太宜人，生五子，长为我祖侍郎府君，
讳某，次为我叔祖宪副府君讳某。而节妇之夫讳顺
理者，其叔子也。节妇故工部侍郎讳恪之孙女，积习
礼教，嶷然殊异。年十九，归于我，未期岁而夫卒，遂以
死自誓。越三载，父母微讽之曰：“夫死无子，则奈何？”节
妇曰：“忍死以待应。”为后者曰：“待之不得，则奈何？”节妇
曰：“待之而不得，我则死；待之而得，不死未可知，而或
有异图也，我则亟死之。”父母知其志决，乃不敢复言。
又十四年，宪副府君生中子世显，出后节妇。节妇抱
世显于襁褓，世显夭，复抱其子谦贞。今谦贞实克葬
节妇。呜呼艰哉！我曾王父闺门之教，肃若朝典。节妇
虽寡，视涤濯羞腆，洗劳以待旦，靡敢后焉。当是时，昼
哭不敢，而况于夜乎？“曾王父没，依宪副府君以老，又
岂知其子之无年乎？夫死而嗣子未生，毁容截发，茕
茕顾影，十四年之内，皆死日也。子死而藐孤未立，单妻稚子，再世一息，十馀年之内，又皆死日也。守节五
十年而旌，旌未逾年而没，五十馀年之内，节妇之为
生日”者无几，节妇之所为，方诸凡为节妇者极难耳。
节妇长身疏肩，面如削瓜䦱，门与宗人言，音节琅琅，
听之者皆曰丈夫也。晚好浮屠法，长斋礼佛，遇内外
亲疏皆有恩。谦益之娶妇也，为纳采焉。其没也，群从
皆有分，曰：“吾先姑之后也。”其敬顺惇睦知道理如此。